《合江楼前走笔送刘鳌石还广州即有太原之行》
明代·何绛

罗浮之高高插天，丰湖水阔与天连。东江倒流西入海，送君归去不用买一钱。

君归长揖谢浮丘，牵车直向太原游。吕梁虽塞君易凿，龙门未辟君安愁。

君才酷似黄河流，排山转峡非人侔。程婴已死高义在，不妨悲歌当泣藏山头。

管涔山好君莫隐，干将神物岂长韫。英雄胸中剑犀利，一朝跃冶人难近。

君乡本有卧龙山，草庐筑就可投闲。老夫亦渐耕罗浮，南越东瓯咫尺间。

作者简介：何绛，字不偕，号孟门，顺德人。明亡，乃自放废，徜徉罗浮、西樵山中。曾与陈恭尹渡铜鼓洋，访明遗臣，以图反清复明，无果而归。父殁后在家伺母，不复远出。其人论诗甚严，对陈恭尹、梁乐亭诗作有过赞许，但不喜屈大均诗，其诗作淡逸幽远，无悲怨壮愤意，著有《不去庐稿》。